Trump jgħid li l-istrateġija tiegħu kontra l-coronavirus sejra tajjeb
Il-President tal-Istati Uniti Donald Trump qal li l-istrateġija tiegħu kontra l-coronavirus sejra tajjeb, minkejja ż-żieda fil-każijiet madwar il-pajjiż kollu. Fil-messaġġ tiegħu tal-4 ta' Lulju, Trump qal li pajjiżu qed jagħmel progress fil-ġlieda kontra l-virus u tenna li ċ-Ċina – fejn oriġina l-virus – għandha tinżamm responsabbli ta' dan kollu. Madankollu fid-diskors tiegħu, il-President m'għamel l-ebda referenza għall-kważi 130,000 mewt fl-Istati Uniti kawża tal-pandemija. Qal li fl-Istati Uniti saru testijiet fuq 40 miljun persuna u li 99% tal-każi kienu bla ħsara. Skont is-sit Johns Hopkins, l-Istati Uniti huma l-aktar pajjiż fid-dinja li għandu każi kkonfermati ta' Covid-19: 2,839,436 li minnhom ġew iddikjarati li fiequ 894,325. Huwa tkellem ukoll dwar il-protesti li saru dan l-aħħar kontra r-razziżmu li fil-mira tagħhom kien hemm t-twaqqigħ ta' monumuenti.